Forslag til RÅDETS AFGØRELSE OM FÆLLESSKABETS HOLDNING TIL NEDSÆTTELSEN AF ET RÅDGIVENDE PARITETISK UDVALG, HVOROM ASSOCIERINGSRÅDET, DER ER OPRETTET VED EUROPAAFTALEN MELLEM DE EUROPÆISKE FÆLLESSKABER OG DEN TJEKKISKE REPUBLIK

(forelagt af Kommissionen)

BEGRUNDELSE

1. Artikel 109 i Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side, som trådte i kraft den 1. februar 1995, fastsætter, at Associeringsrådet kan beslutte at oprette et særligt udvalg eller organ til at bistå det i udførelsen af sine opgaver.

2. Ved fælles erklæring nr. 12 til Europaaftalen, som henviser til artikel 109, blev parterne enige om, at associeringsrådet skal undersøge mulighederne for at oprette et rådgivende organ bestående af medlemmer af Det Økonomiske og Sociale Udvalg i Fællesskabet og tilsvarende parter fra Den Tjekkiske Republik."

3. Kommissionen foreslår derfor, at Associeringsrådet nedsætter et rådgivende paritetisk udvalg, der skal bestå af sociale og økonomiske interessegrupper hos begge parter i betragtning af den store interesse, arbejdsmarkedets parter på begge sider har vist herfor, og som skal repræsentere Det Økonomiske og Sociale Udvalg for Fællesskabets vedkommende og erhvervslivet og arbejdsmarkedets parter for Den Tjekkiske Republiks vedkommende.

4. Det foreslåede rådgivende paritetiske udvalg skal være et forum for en dialog mellem arbejdsmarkedets parter på begge sider, der vil være til lige stor fordel for de tjekkiske arbejdsmarkedsparter, som vil kunne sætte sig ind i høringsprocessen i Det Økonomiske og Sociale Udvalg og i dialogen mellem arbejdsmarkedsparterne i Den Europæiske Union i almindelighed, og for arbejdsmarkedsparterne i Den Europæiske Union, som vil kunne gøre sig bekendt med den sociale dimension af reformerne af de økonomiske og sociale strukturer i Den Tjekkiske Republik. Associeringsrådet kan også konsultere det foreslåede rådgivende paritetiske udvalg, før det træffer beslutninger på områder af klar social og arbejdsmarkedspolitisk interesse. Det er dog stadig Associeringsrådet alene, der afgør, om udvalget skal høres.

5. Oprettelsen af de foreslåede rådgivende paritetiske udvalg belaster ikke Fællesskabets budget, da de tjekkiske deltagere selv skal afholde deres egne udgifter, medens Det Økonomiske og Sociale Udvalg over sit budget dækker Fællesskabets udgifter.

6. Vedlagt findes teksten til et forslag til Rådets afgørelse om den holdning, som Fællesskabet skal indtage i Associeringsrådet som omhandlet i artikel 2, stk. 1, i Rådets og Kommissionens afgørelse af 19. december 1994 om indgåelsen af ovennævnte Europaaftale. Rådet opfordres til at vedtage vedlagte forslag til afgørelse om Fællesskabets holdning i Associeringsrådet med Den Tjekkiske Republik.

2001/0319 (ACC)

Forslag til RÅDETS AFGØRELSE OM FÆLLESSKABETS HOLDNING TIL NEDSÆTTELSEN AF ET RÅDGIVENDE PARITETISK UDVALG, HVOROM ASSOCIERINGSRÅDET, DER ER OPRETTET VED EUROPAAFTALEN MELLEM DE EUROPÆISKE FÆLLESSKABER OG DEN TJEKKISKE REPUBLIK

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, traktaten om oprettelse af Det Europæiske Kul- og Stålfællesskab og traktaten om oprettelse af Det Europæiske Atomenergifællesskab,

under særlig henvisning til EF-traktatens artikel 300, stk. 2, andet og tredje afsnit,

under henvisning til artikel 2, stk. 1, i Rådets og Kommissionens afgørelse af 19. december 1994 om indgåelse af Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side,

under henvisning til forslag fra Kommissionen, og

ud fra følgende betragtninger:

(1) Artikel 109 i Europaaftalen fastsætter, at Associeringsrådet kan beslutte at oprette et særligt udvalg eller organ til at bistå det i udførelsen af sine opgaver.

(2) Dialog og samarbejde mellem økonomiske og sociale interessegrupper i Den Europæiske Union og Den Tjekkiske Republik kan yde et væsentligt bidrag til udviklingen af deres forbindelser.

(3) Et sådant samarbejde bør foregå mellem medlemmerne af De Europæiske Fællesskabers Økonomiske og Sociale Udvalg og Den Tjekkiske Republiks arbejdsmarkedsparter -

TRUFFET FØLGENDE AFGØRELSE:

Fællesskabets holdning i Associeringsrådet, der er oprettet ved Europaaftalen mellem De Europæiske Fællesskaber og deres medlemsstater på den ene side og Den Tjekkiske Republik på den anden side, til nedsættelsen af et rådgivende paritetisk udvalg baseres på det udkast til afgørelse, som er knyttet som bilag til denne afgørelse, og som Associeringsrådet skal træffe.

Udfærdiget i Bruxelles,

På Rådets vegne

Formand

[...]

BILAG

UDKAST TIL AFGØRELSE nr. ....../2001

truffet af Associeringsrådet

mellem De Europæiske Fællesskaber og deres medlemsstater på den ene side og Den Tjekkiske Republik på den anden side den ......... 2001 om ændring af afgørelse nr. 1/95 om Associeringsrådets forretningsorden ved nedsættelse af et rådgivende paritetisk udvalg

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side, særlig artikel 109, og

ud fra følgende betragtninger:

(1) Dialog og samarbejde mellem økonomiske og sociale interessegrupper i Den Europæiske Union og Den Tjekkiske Republik kan yde et væsentligt bidrag til udviklingen af deres forbindelser.

(2) Et sådant samarbejde bør foregå mellem medlemmerne af De Europæiske Fællesskabers Økonomiske og Sociale Udvalg og Den Tjekkiske Republiks arbejdsmarkedsparter ved nedsættelse af et rådgivende paritetisk udvalg.

(3) dette indebærer, at Associeringsrådets forretningsorden, der er faststat ved afgørelse nr. 1/95, ændres tilsvarende -

TRUFFET FØLGENDE AFGØRELSE:

Artikel 1

Der indsættes følgende i Associeringsrådets forretningsorden:

"Artikel 19

Det rådgivende paritetiske udvalg

Der nedsættes et rådgivende paritetisk udvalg, som har til opgave at fremme dialogen og samarbejdet mellem økonomiske og sociale interessegrupper i Den Europæiske Union og Den Tjekkiske Republik. Dialogen og samarbejdet omfatter alle økonomiske og sociale aspekter af forbindelserne mellem Den Europæiske Union og Den Tjekkiske Republik i forbindelse med gennemførelsen af Europaaftalen. Det rådgivende paritetiske udvalg udtaler sig om spørgsmål, der opstår inden for disse områder.

Artikel 20

Det rådgivende paritetiske udvalg består af syv repræsentanter for De Europæiske Fællesskabers Økonomiske og Sociale Udvalg og syv repræsentanter for økonomiske og sociale interessegrupper i Den Tjekkiske Republik.

Det rådgivende paritetiske udvalg udfører sine aktiviteter efter høring af Associeringsrådet eller, når der er tale om fremme af dialogen mellem økonomiske og sociale interessegrupper, på eget initiativ.

Valget af medlemmerne bygger på det princip, at det rådgivende paritetiske udvalg så nøjagtigt som muligt afspejler de forskellige økonomiske og sociale interessegrupper i både Den Europæiske Union og Den Tjekkiske Republik.

Det rådgivende paritetiske udvalgs formandskab beklædes i fællesskab af et medlem af De Europæiske Fællesskabers Økonomiske og Sociale Udvalg og et tjekkisk medlem.

Det rådgivende paritetiske udvalg fastsætter selv sin forretningsorden.

Artikel 21

De Europæiske Fællesskabers Økonomiske og Sociale Udvalg på den ene side og de tjekkiske økonomiske og sociale interessegrupper på den anden side afholder hver især de udgifter til personale, rejse- og dagpenge samt til postbesørgelse og telekommunikation, som deltagelse i møder i udvalget eller dettes arbejdsgrupper medfører.

Udgifter i forbindelse med tolkning ved møder, oversættelse og fremstilling af dokumenter afholdes af Det Økonomiske og Sociale Udvalg med undtagelse af udgifter til tolkning og oversættelse til eller fra tjekkisk, som afholdes af de tjekkiske økonomiske og sociale interessegrupper.

Andre udgifter i forbindelse med den praktiske afholdelse af møder bæres af den part, som er vært for mødet."

Artikel 2

Denne afgørelse træder i kraft den første dag i den anden måned efter datoen for dens vedtagelse.

Udfærdiget i Bruxelles,

På Associeringsrådets vegne

Formand:

Sekretærer:

På vegne af tjekkisk side:

På vegne af Det Europæiske Fællesskab: